Повеља Матице српске за неговање српске језичке културе

за 2024. проф. Брборићу, потпредседнику

Одбора за стандардизацију српског језика

Жири за доделу Повеље Матице српске за неговање српске језичке културе, на седници одржаној 6. марта 2025. у Матици, једногласно је донео одлуку да то признање за 2024. годину додели лингвисти проф. др Вељку Брборићу са Филолошког факултеста у Београду „за укупан допринос неговању српског језика и српске језичке културе“. Из реда институација повеља је додељена Академији наука и умјетности Републике Српске „за посвећеност проучавању и заштити српског језика и ћириличког писма и неговању српске језичке културе“.

Жири је ове године радио у саставу проф. др Мато Пижурица, председник, проф. др Драган Станић, председник Матице, проф. др Исидора Бјелаковић, проф. др Рада Стијовић и проф. др Срето Танасић, редовни члан АНУРС-а.

Повеље ће бити свечано уручене у Матици српској крајем априла.